Sidi Xolid masjidi. Sidi Xolid masjidi (arabcha: مسجد سيدي خالد, fransuzcha: Mosquée de Sidi Khaled) – Jazoirning Biskra shahridagi Sidi Xolid shaharchasida joylashgan tarixiy masjid va maqbara. U Jazoirning milliy meros obyektlaridan biridir. Masjidda islomgacha boʻlgan ilk din arbobi, Ismoilning avlodi deb aytilgan Xolid bin Sinanning qabri borligi taxmin qilinadi. Mahalliy urf-odatlar uning Jazoirda dafn etilganligini tasdiqlaydi, lekin ularning asosiy qismi fantastik afsonalarga oʻxshab ketadi. Tarixi. Sidi Xolid masjidi Jazoirdagi eng qadimiy masjidlardan biri boʻlgan. Jazoirlik olim Abdurahmon al-Axdoriy Biskrada joylashgan Xolid bin Sinanga bagʻishlangan qabrni ziyorat qilgan. Qabrni ziyorat qilganida Xolid bin Sinan haqida sheʼr ham yozgan. Biroq, baʼzi tarixchilar sheʼrning haqiqiyligiga va uni Al-Axdoriy tomonidan yozilgan boʻlishi mumkinligiga shubha qilishadi. Shunga qaramay, Al-Axdoriy qabr haqida birinchilardan boʻlib yozgan va baʼzi fikrlarga koʻra hatto inshootning asoschisi deb ham hisoblangan. Sayohatchi Abu Nasr Samarqandiy 1668-yilda bu qabr haqida yozgan va uni madrasaga biriktirilgan katta masjid ichida joylashganini taʼriflagan. Zamonaviy tarixi. 1912-yilda sodir boʻlgan suv toshqinlari masjid va uning maqbarasini vayron qilgan. Besh yil oʻtgach, Biskra aholisi taniqli meʼmorlar yordamida maqbarani qayta qurishgan. 1999-yilda masjid va uning maqbarasi Jazoir milliy merosi yodgorligi sifatida tasniflangan. Hozirgi tuzilma 1917-yildagi rekonstruksiya boʻlib, binoning qolgan qismini toʻliq qayta taʼmmirlash uchun qoʻshimcha olti yil kerak boʻlgan. Soʻnggi paytlarda masjidning holati yomonlashgan, masalan, devorlarda yoriqlar paydo boʻlganligi sababli hukumat tomonidan restavratsiya loyihasiga kiritilgan. Ushbu restavratsiya loyihasini tashkil etish uchun Madaniyat vazirligi mas’ul boʻlgan. Biroq, loyiha kechiktirilgan va toʻxtatib qoʻyilgan. 2021-yilda ham, loyiha kechiktirilgan va boshqa yangilanishlar qilinmagan, shuningdek, tomning qulashi xavfi borligi xabar qilingan. Qanday boʻlmasin, bu joy hali ham Biskra aholisi orasida mashhur boʻlib, ular odatda Ramazon oyining 26-kuni bu yerga tashrif buyurishadi.